धर्म में भी विज्ञान सम्मत होने की आकांक्षा बढ़ी है। यही कारण है कि धर्म और विज्ञान के समन्वय के प्रयास भी बढ़े हैं। समन्वय के इन प्रयासों में ऐसा नहीं है कि धर्म ने विज्ञान की तर्क पद्धति को अपनाया है। धर्म समर्थकों ने इस बात की चेष्टा अधिक की है कि वे धर्म को मनुष्य के भौतिक जीवन को संवारने वाला भी सिद्ध कर सकें। इस प्रयास में वे धर्म के दार्शनिक पक्ष को उपेक्षित करते और कर्मकांड पक्ष को विज्ञान सम्मत बताने की कोशिश करते नजर आते हैं। कर्मकांड विशुद्ध धार्मिक नहीं होते। इन पर स्थानीय पर्यावरण और संस्कृति की छाप भी होती है। इसी कारण इनमें से अनेक अनुभवजन्य मान्यताओं पर आधारित होते हैं और कुछ का वैज्ञानिक आधार भी दर्शाया जा सकता है। इस सफलता का श्रेय अकेले धर्म को देना ठीक नहीं है।